Među sedam parlamentarnih stranaka koje su prešle cenzus od 5 posto i ušle u srpski parlament jedno je ime novost za sve one koji površno prate politiku u regiji. Riječ je o Saši Raduloviću, inženjeru elektrotehnike, ekonomskom stručnjaku, bivšem ministru gospodarstva u vladi Ivice Dačića, a danas jednom od najartikuliranijih kritičara režima Aleksandra Vučića, čiji su trud i energija napokon nagrađeni

Usred živahnog tuluma na kojemu je zasvirao pjesme Pink Floyda i EKV-a na gitari, Saša Radulović energično se obratio simpatizerima svog pokreta. 'Ako ste pratili izlaganje Aleksandra Vučića, vidite da je nešto kiseo, da nešto ne štima i da pokušavaju ne objaviti rezultate izbora do kraja. Ovo je ispod svake razine i treba ih biti sramota', povikao je vođa pokreta Dosta je bilo. Ljutit zbog činjenice da vlast do ponoći nije u stanju objaviti ni neslužbene rezultate izbora, ekspresno se organizirao s predstavnicima preostalih stranaka koje se kreću oko cenzusa od pet posto te uputio u Republičku izbornu komisiju u kojoj je do pet sati ujutro osobno nadzirao prebrojavanje glasova.